**Dreptul la timp**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu ai un fel de paradis al tău

în care nu se spun cuvinte.

Uneori se mișcă dintr-un braț

și câteva frunze îți cad inainte.

Cu ovalul feței se stă înclinat

spre o lumină venind dintr-o parte

cu mult galben în ea și multă lene,

cu trambuline pentru săritorii în moarte.

Tu ai un fel al tău senin

De-a ridica orașele ca norii,

și de-a muta secundele mereu

pe marginea de Sud a orei,

când aerul devine mov și rece

și harta serii fără margini,

și-abia mai pot rămâne-n viață

mai respirând, cu ochii lungi, imagini.